**Sak 26/2015 Invitasjon til å søke om å være møtested for Landsmøtet 2017**

Alle fylkeslag var invitert til å søke om å være møtested for Landsmøtet 2017. I dagene 29/4 – 30/4 mailbehandla styret muligheta for å søke. De som svarte, uttrykte støtte til følgende:

Årets landsmøte møte var i Tromsø; det er lite sannsynlig at et landsmøte legges til Nord-Norge igjen allerede i 2017 (følgelig vil et større forarbeid neppe resultere i noe). Landsmøtet 2015 vedtok å vise mer oppmerksomhet overfor utgiftene et landsmøte medfører for fylkeslagene. For mange fylkeslag vil reise t/rt mellom en destinasjon i Nordland og deres hjemsted være vesentlig mer kostnadskrevende enn ei reise innafor Sør-Norge.

Nordland V vil heller kanalisere energi inn i å være en aktiv bidragsyter i prosessen fram mot nytt stortingsvalgprogram (vedtas på LM 2017) enn på å være medarrangør av LM.

**Vedtak:** *Nordland Venstre søker ikke om å få være møtested for Landsmøtet 2017*.

**Sak 27/2015 Statliggjøring av skatteinnkreverfunksjonen**

Med utgangspunktet i ei oppfordring fra ordføreren i Gol til Venstres fylkesledere hadde styret en mailrunde i dagene 19. – 20.mai på følgende spørsmål: bør skatteinnkreving legges inn under staten? Vi konkluderte med negativt svar og sendte innspill til ledertrioen og stortingsgruppa. Samtidig sendte vi ut et leserinnlegg om saken. Mange andre fylkeslag og ordførernettverket i Venstre sendte tilsvarende respons. Resultat: gjennomslag for Venstre og KrF i forhandlinger med regjeringspartiene. Skatteoppkreverfunksjonen blir ikke statliggjort nå.

**Sak 28/2015 Forslag om å ta First Scandinavia inn i revidert nasjonalbudsjett**

Bodø Venstre v/Ida G. Johnsen sendte følgende innspill til Nordland Venstre i mail datert 13. mai 2015:

* Hei alle! Som tidligere nevnt, jobber vi med å få inn First Scandinavia i revidert budsjett (RNB).
* First Scandinavia er en stiftelse som siden år 2000 har jobbet for å øke interessen blant barn og unge for realfag og teknologi. De står bak Newtonkonseptet og har vært primus motor for å få på plass Newtonrom i en rekke kommuner i Norge. De arrangerer også FIRST Lego League, og har aktiviteter i 65 byer i Norge. First Scandinavia har base i Bodø, og er en svært populær organisasjon i alle miljøer. De er i kjernen av hva Venstre ønsker: private initiativ som hever kvaliteten og tilfører bredde satsingen og på kunnskapssamfunnet Norge.
* First Scandinavia bruker mye tid på å sikre finansiering av sin aktivitet, og har lenge jobbet for å komme inn på Statsbudsjettet for å sikre grunnfinansiering. Vi ønsker at de legges inn i Statsbudsjettet med kr. 5 mill. (helårseffekt). I revidert nasjonalbudsjett vil dette utgjøre 2,5 mill (halvårseffekt).
* Jeg er i løpende kontakt med Terje Breivik om dette, og han er forberedt på å gjøre en jobb i forhandlingene om RNB. Jeg ber om at styret i Nordland Venstre stiller seg bak et innspill fra Nordland og Bodø om å få First Scandinavia inn i RNB.
* Jeg kan forestå innsendelsen av innspillet, men trenger ok fra dere.

Samtlige styremedlemmer uttrykte støtte for dette.

**Vedtak:**

*Sammen med Bodø Venstre foreslår Nordland Venstre at First Scandinavia sikres grunnfinansiering gjennom statsbudsjettet. Vi ønsker at de legges inn i statsbudsjettet med kr. 5 mill. (helårseffekt). I revidert nasjonalbudsjett for 2015 vil dette utgjøre 2,5 mill (halvårseffekt).*

Til orientering:

I tråd med Bodø og Nordland Venstres innspill kom First Scandinavia med i revidert nasjonalbudsjett. Saken fikk god dekning i Avisa Nordland. Både fylkeslaget og Nordland Venstre må bidra til å løfte saken igjen i forbindelse med statsbudsjettet for 2016.

**Sak 29/2015 Valgvake i Stormen Litteraturhus**

I mail datert 19. mai 2015 ble Venstre sammen med øvrige politiske parti invitert til felles valgvake i Stormen Litteraturhus, Bodø. Arrangør er NRK Nordland, Avisa Nordland og Stormen Litteraturhus; felles valgvake innebærer TV-, nett- og radiosending og arrangøren inviterer alle partiene til å stille med sine fire toppkandidater til både fylkestingsvalget og kommunevalget i Bodø. Valgkvelden fra Stormen Litteraturhus vil bli åpen for publikum. Fylkeslagene og lokallagene i Bodø inviteres også til å delta for å unngå å avskjære toppkandidatene fra valgvake sammen med partiene sine.

* Den 26. mai meldte Nordland Venstre v/Anja Johansen inn følgende svar til arrangøren:

Hei, og takk for invitasjonen til felles valgvake i Stormen Litteraturhus! Uten at vi ennå kan spikre dette 100 % melder vi følgende fra Venstre:

* de fire toppkandidatene
* fylkesstyret (tre av toppkandidatene tilhører også styret)
* Bodø Venstre
* Den 30.mai meldte Bodø Venstre v/Eli Skintveit inn følgende svar til arrangøren:

Hei. Bodø Venstre vil delta på felles valgvake i Stormen med våre fire toppkandidater. I tillegg vil Bodø Venstre legge sin valgvake til samme sted.